**DÔVODOVÁ SPRÁVA**

**A. Všeobecná časť**

Predkladá sa návrh zákona, ktorým sa mení a dopĺňa zákon č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov.

Účelom predloženého legislatívneho návrhu je umožniť využitie finančných nástrojov financovaných z Európskeho poľnohospodárskeho fondu pre rozvoj vidieka a upraviť riadiace, implementačné a kontrolné mechanizmy ich vykonávania. Výhodou finančných nástrojov v porovnaní s nenávratnými finančnými príspevkami je najmä ich návratný charakter, vďaka ktorému je možné takto alokované finančné prostriedky použiť opakovane, čím sa ich potenciálny účinok znásobuje. Dosahuje sa pákový efekt, ktorý umožňuje zapojenie finančných prostriedkov z ďalších zdrojov. Pri podpore formou návratnej finančnej pomoci nedochádza k faktickému dotovaniu hospodárskych výsledkov daných aktivít, vďaka čomu sú prostriedky využité efektívnejšie a účelnejšie.

Cieľom predloženého legislatívneho návrhu je súčasne zaviesť flexibilnejšiu a rýchlejšiu úpravu vracania finančných prostriedkov z finančného nástroja, resp. príspevku na finančný nástroj alebo jeho časti v prípade zistenia nezrovnalosti.

V prípade vzniku nezrovnalosti bolo v zmysle pôvodného znenia zákona nutné finančné prostriedky vracať celou štruktúrou subjektov zapojených do implementácie finančných nástrojov, čo bolo neflexibilné a časovo náročné. Navrhovaná úprava má zaviesť možnosť na každej úrovni implementácie finančných nástrojov vrátiť finančné prostriedky, pri ktorých bola identifikovaná nezrovnalosť, o úroveň vyššie a použiť znova subjektom, ktorý túto nezrovnalosť nespôsobil.

Návrh zákona, ktorým sa mení zákon o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov, nemá vplyv na rozpočet verejnej správy, na podnikateľské prostredie, na sociálne prostredie, na životné prostredie a na informatizáciu spoločnosti. Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, ako aj s medzinárodnými zmluvami a inými medzinárodnými dokumentami, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

K bodu 1 (§ 1 ods. 2)

Upravujú sa ustanovenia zákona č. 292/2014 Z. z., ktoré sa pri poskytovaní príspevku na finančné nástroje neaplikujú.

K bodu 2 (§ 2)

Dopĺňa sa Európsky poľnohospodársky fond pre rozvoj vidieka ako európsky štrukturálny a investičný fond, z ktorého je poskytovaný na území Slovenskej republiky príspevok na finančné nástroje.

K bodu 3 (§ 12 ods. 1)

Ide o legislatívno-technickú úpravu súvisiacu s prečíslovaním odseku 6 na odsek 7 v § 21.

K bodu 4 (§ 20 a 21)

Ustanovenie § 20 upravuje okolnosti vzniku povinnosti vrátiť príspevok na finančný nástroj, pričom zákon medzi tieto okolnosti zaraďuje porušenie pravidiel, postupov a podmienok podľa tohto zákona alebo podľa osobitných zákonov, čo zahŕňa aj porušenie legislatívy EÚ, alebo porušenie pravidiel a podmienok uvedených v zmluve o financovaní, na základe ktorej bol príspevok na finančný nástroj poskytnutý.

Oproti pôvodnému zneniu zákona, novela osobitne ustanovuje podmienky vrátenia pre konečného prijímateľa a pre orgán vykonávajúci finančný nástroj, teda pre prijímateľa, ako aj finančného sprostredkovateľa. Zároveň sa upravuje spôsob výkonu finančnej opravy v prípade individuálnej alebo systémovej nezrovnalosti na úrovni finančného sprostredkovateľa alebo prijímateľa, pričom tieto ustanovenia reflektujú príslušnú legislatívu EÚ.

Odseky 7 a 8 vylučujú povinnosť vrátiť finančné prostriedky z finančného nástroja za predpokladu, že suma prostriedkov, ktoré sa majú vrátiť, nepresiahne 100 eur.

§ 21 upravuje vysporiadanie finančných vzťahov s konečným prijímateľom alebo s orgánom vykonávajúcim finančné nástroje, ktoré sa vykoná finančnou opravou zo strany poskytovateľa, teda riadiacim orgánom alebo sprostredkovateľským orgánom, certifikačným orgánom alebo orgánom auditu pred ukončením operačného programu alebo programu.

Zároveň sa upravuje postup v prípade nesplnenia povinnosti konečného prijímateľa, finančného sprostredkovateľa alebo prijímateľa vrátiť príspevok na finančný nástroj alebo jeho časť, na čo nadväzujú odseky 5 a 6, ktoré rozlišujú medzi konečným prijímateľom, finančným sprostredkovateľom a prijímateľom. V prípade nesplnenia povinnosti konečného prijímateľa alebo finančného sprostredkovateľa, má prijímateľ možnosť podať žalobu postupom podľa Civilného sporového poriadku. Ak samotný prijímateľ nevráti príspevok na finančný nástroj alebo jeho časť, poskytovateľ sa obracia na Úrad vládneho auditu, ktorý tento príspevok vymáha postupom podľa zákona o finančnej kontrole a audite. Na postup a konanie Úradu vládneho auditu sa vzťahuje všeobecný predpis o správnom konaní.

**K Čl. II**

Tento zákon nadobúda účinnosť 1. júla 2024.

V Bratislave dňa 5. júna 2024

**Robert Fico, v.r.**

predseda vlády Slovenskej republiky

**Ladislav Kamenický, v.r.**

minister financií Slovenskej republiky